Veslárová, Veronika, poslankyňa NR SR (2024-06-21):
Pán predsedajúci, vážené kolegyne a kolegovia, už desať rokov sa venujem bezplatnému sociálnemu poradenstvu najmä pre seniorov a zdravotne znevýhodnených aj v otázkach týkajúcich sa sociálnych služieb. Za toto obdobie som sa stretla s rôznymi prípadmi rodín či jednotlivcov, ktoré pre nedostatok informácií nevedeli, na aké výhody majú nárok, alebo pokiaľ sme sa aj spoločne dopracovali k výhodnému cieľu, narazili sme na administratívne prekážky, ktoré túto tzv. plynulú plavbu nijako neuľahčovali. Táto práca mi ukázala, aké medzery majú rôzne formy pomoci pre osoby so zdravotným znevýhodnením, ale zároveň mi bola častokrát motiváciou pre inšpiráciu a túžbu po zmene tohto systému, pretože všetci si zaslúžime adekvátnu pomoc. Odľahčovacia služba je na Slovensku poddimenzovanou oblasťou, ktorej sa legislatívne nevenuje dostatočná pozornosť a nie je nastavená plne efektívne. Z tohto dôvodu vznikol aj tento návrh zákona, ktorého cieľ je jasný: chceme rozšíriť poskytovanie odľahčovacej služby aj pre iné osoby, konkrétne pre blízke osoby fyzickej osoby s ťažkým zdravotným znevýhodnením alebo teda postihnutím, ktoré sa o túto osobu starajú. V súčasnosti má totižto nárok na odľahčovaciu službu fyzická osoba, ktorá opatruje fyzickú osobu s ťažkým zdravotným postihnutím v zmysle zákona o sociálnych službách. Táto služba sa v súčasnosti poskytuje len tejto úzkej skupine fyzických osôb. Odľahčovaciu službu však potrebujú aj osoby, ktoré sa starajú o ťažko zdravotne postihnutého a nepoberajú peňažný príspevok na opatrovanie. Aj oni potrebujú odľahčovaciu službu na zotavenie, potrebujú ísť k lekárovi a podobne. Som si viac ako istá, že vo svojom okolí každý z nás pozná niekoho, kto sa nachádza v náročnej situácii kvôli zdravotnému znevýhodneniu. Tieto osoby čelia dennodenným výzvam, ktoré si vyžadujú neustálu starostlivosť a podporu. Spoločnosť má zákonnú povinnosť poskytnúť im čo najviac pomoci, aby mohli žiť dôstojný a plnohodnotný život a aby napríklad za pomoci efektívnej odľahčovacej služby mohli načerpať nové sily vďaka odpočinku. Je to neuveriteľne vyčerpávajúce. Odľahčovacia služba má byť pomocou, no naozaj je to tak aj v realite? My navrhujeme, aby sa odľahčovacia služba rozšírila aj na blízke osoby, ktoré opatrujú ťažko zdravotne postihnutú osobu. Sú to napríklad rodičia, manžel, manželka, druh či družka. Táto skupina nemá nárok na odľahčovaciu službu, aj napriek tomu sú to ľudia, ktorí opatrujú zdravotne znevýhodnených v domácnosti. Aj komisárka pre osoby so zdravotným postihnutím odporúča vo svojej aktuálnej správe rozšíriť poskytovanie odľahčovacej služby aj na iné osoby. V dohovore o právach osôb so zdravotným postihnutím v čl. 28 – primeraná životná úroveň a sociálna ochrana – zaväzuje zmluvné strany poskytovať sociálnu pomoc rodinám starajúcim sa o osoby so zdravotným postihnutím. Zmluvné strany uznávajú právo osôb so zdravotným postihnutím na sociálnu ochranu a na využívanie tohto práva bez diskriminácie na základe zdravotného znevýhodnenia. Podniknú príslušné kroky, ktorými zaručia a presadia uplatňovanie tohto práva vrátane opatrení, ako zabezpečiť osobám so zdravotným znevýhodnením rovnaký prístup k vhodným a cenovo dostupným službám. Niekto by povedal, že ide len o malú zmenu v znení legislatívy, ale skutočne ide o veľkú pomoc pre rodiny zdravotne znevýhodnených. Je dôležité, aby sme si uvedomili, že pomoc týmto rodinám a jednotlivcom nie je len morálnou povinnosťou, ale aj prejavom solidarity a humanity v našej spoločnosti. Buďme spoločne pozitívnou zmenou a meňme slovenskú spoločnosť na ohľaduplnú a pomáhajúcu. Ďakujem za pozornosť.